Jakob Remseth

Jakob Martinus Remseth (1897–1969) var en norsk politiker (Ap) fra Sauda. Han var stortingsrepresentant for Rogaland fra 1945 til 1965.

Liv og virke 
Han vokste opp på Båsmoen i Rana, der faren arbeidet i gruvene.

Jakob Remseth kom i arbeid i konfirmasjonsalderen, blant annet på samvirkelag og i gruvene. Han levde et omflakkende liv i Kirkenes, Trysil, Bodø og Rana, men stiftet også familie. Remseth var formann i arbeiderungdomslaget i Rana.

Midt i 1920-årene flyttet han til Sauda, der foreldrene hadde kommet noen år før ham, og begynte ved Sauda smelteverk. Her var han ansatt frem til han ble pensjonist.

Remseth ble formann i AUF i Sauda og Rogaland.

Ordfører og stortingsmann 
Han ble valgt inn i kommunestyret i Sauda i 1931, og etter valget i 1937 ble han ordfører, etter stemmelikhet og loddtrekning. Han ble avsatt av okkupasjonsmyndighetene i 1941 og gikk inn i motstandsbevegelsen. Før jul i 1944 var Remseth blant tillitsmennene i fagforeningen på Sauda smelteverk som ble arrestert og fengslet på Grini. Han satt på Grini frem til frigjøringen i mai 1945.

Etter frigjøringen ble Remseth gjeninnsatt som Sauda kommunes lovlige ordfører. Han ble gjenvalgt i både 1945 og 1947; ved valget i 1947 stod det mellom Remseth og den senere stortingsmannen og statsråden Kjell Bondevik som ordførerkandidater.

Remseth var stortingsrepresentant fra 1945 til 1965 og satt den første perioden i Stortingets sosialkomité, deretter i Stortingets kommunalkomité. Fra 1963 til 1965 var han kommunalkomitéens formann. Han arbeidet mye med kommuneinndelingen (se Schei-komitéen) og den nye fylkeskommuneloven, og ivret for at byene skulle bli en del av fylkeskommunene.

Remseth var også formann da granskningsrapporten om Kings Bay-ulykken ble forelagt kommunalkomitéen høsten 1963. Han mente at Gerhardsen-regjeringen ikke kunne holdes til konstitusjonelt ansvar i saken.

Referanser 

Stortingsrepresentanter fra Ap
Stortingsrepresentanter for Rogaland
Stortingsrepresentanter 1945–1949
Stortingsrepresentanter 1950–1953
Stortingsrepresentanter 1954–1957
Stortingsrepresentanter 1958–1961
Stortingsrepresentanter 1961–1965
Ordførere i Sauda
Ap-ordførere i Rogaland
Tillitsvalgte i AUF
Norske motstandsfolk under andre verdenskrig
Personer fra Rana kommune
Fanger på Grini fangeleir